અત્યારે રજાઓનો ગાળો છે. રજાઓમાં ફરવાનું નિશ્ચિત બની ગયું છે, પરંતુ રજાઓને પર્યાવરણ સાથે કોઈ સંબંધ ખરો? હા, બિલકુલ ખરો. રજાઓને પણ પર્યાવરણ જાળવવાનું નિમિત્ત બનાવી શકાય. કઈ રીતે આવો જોઈએ. તમે રજાઓમાં જ્યાં પણ ફરવા જાવ ત્યાં જો કુદરતી સૌંદર્યવાળાં સ્થળો હોય તો તેનું પર્યાવરણ મહત્તમ જળવાય તેની કાળજી લઈ શકો? હિલ સ્ટેશને ગયા હો તો પેટ્રોલ-ડીઝલવાળાં વાહનોનો ઉપયોગ ઓછામાં ઓછો કરો, જેથી પ્રદૂષણ ઓછું થાય. જો કોઈ બાગ-બગીચામાં ગયા હો કે વન-ઉપવન ગયા હો તો ત્યાં ઝાડ-ફૂલ-પાનને તોડશો નહીં. હિલ સ્ટેશને કે બાગબગીચામાં વેફર વગેરેના પ્લાસ્ટિકના કાગળ જ્યાં ત્યાં ફેંકી કચરો કરશો નહીં. ટ્રેનમાં પણ નાસ્તો કરો- જમો તો તેના કાગળ, પ્લાસ્ટિક દરેક ડબ્બામાં ફાળવવામાં આવેલી કચરાપેટીમાં જ નાખો. ડબ્બાને ગંદા કરશો નહીં.